Moldovan Valentina
Prof.înv. primar Moldovan Valentina
Școala Gimnazială„Silvania”,Simleu Silvaniei, Sălaj

Specificul socializării în familie (denumită şi socializare primară) e dat de caracterul ei constrângător, de cadrul informal în care se realizează şi în care climatul de securitate afectivă joacă rolul primordial. O serie de cercetări de sociologia educaţiei, investigând modul în care se produce "interiorizarea realităţii", au arătat că în copilărie viaţa socio-umană îi este "prezentată" copilului de către "alţii semnificativi": părinţii, fraţii, alţi adulţi apropiaţi. Copiii se identifică, mult timp, cu aceste persoane sau chiar pot deveni imaginea pe care acestea şi-o fac despre ei. 
Pentru o mai bună integrare a unor elevi care au deficienţe comportamentale şi care provin din medii defavorizate, am realizat acest studiu de caz, pornind de la cunoaşterea datelor referitoare la dezvoltarea fizică şi intelectuală a elevului,cunoaşterea datelor despre familia elevului,studierea contextului în care am depistat problemele de comportament, în vederea aplicării măsurilor care să conducă la schimbarea comportamentelor elevului în cadrul colectivului clasei şi în afara acesteia. Pentru realizarea acestui lucru, am aplicat un program de intervenţie personalizat în care am cuprins activităţi ce ţin de învăţător, de clasă, de elev, de familia acestuia. Având în vedere rezultatele pozitive obţinute la sfârşitul programului de intervenţie personalizat, am sentimentul că elevul se poate integra complet în colectivul clasei, în tot ceea ce presupune activitatea şcolară dar şi în afara şcolii. Pentru menţinerea şi continuarea procesului de integrare completă în colectivul clasei, consider că sunt necesare parcurgerea următoarelor acţiuni: asistenţa psihologică de specialitate, convorbiri individuale cu părinţii, acţiuni întreprinse de personalul didactic.

DATE DESPRE ELEV 
1.Numele şi prenumele elevului : M.E
Data naşterii :
Domiciliul :
Clasa : a IV –a 
Vârsta : 11 ani 
Sexul : masculin
2. Date personale :
· dezvoltare fizică normală;
·  are un frate;
· părinţii sunt divorţaţi;
· locuieşte împreună cu mama;
· are o situaţie materială destul de bună;
· nu se antrenează în activităţi;
· putere slabă de concentrare pe parcursul lecţiilor;
· caută să se impună în centrul atenţiei prin atitudine indisciplinată, chiar perturbatoare în timpul lecţiilor;
3. Antecedente medicale : La recomandarea medicului psihiatru i s-a prescris medicație pentru ADHD, care nu i s-a administrat copilului.  . Cauza motivată de mama copilului a fost atitudinea tatălui în familie, iar tatăl a învinuit-o pe mamă.
I. Date despre familie
Părinţii lui ME sunt divorţaţi, dar se întâlnesc foarte rar. După divorţ,  ambii părinți au  trăit în concubinaj, neglijând copilul din toate punctele de vedere : îl trimite la şcoală cu haine neadecvate, nu se implică în educarea copilului, nu-l verifică dacă şi-a făcut temele, nu participă  la şedinţele cu părinţii şi, de câte ori am chemat-o la şcoală pentru a discuta cu ea despre problemele elevului, nu acceptă sfaturile pe care i le-am dat, ba ,mai mult, a considerat că exagerez ,susţinând că ea se implică în educarea copilului, îl ajută să-şi facă temele,  ş.a. Tatăl natural îl vizitează foarte rar; doar în câte o vacanţă îl  ia cu el acasă, la ţară, şi atunci îl „educă” după unele principii neadecvate unui copil de această vârstă.
Îi imprimă copilului o stimă de sine ridicată, îl instigă împotriva mamei şi chiar împotriva unor activităţi extraşcolare,motivând principii „morale” şi religioase. Ambii părinţi se învinovăţesc reciproc pentru comportamentul deviant al copilului.
II. Date despre problemele de comportament
1. Atitudinea elevului faţă de învăţătură:
· dă dovadă de încăpăţânare faţă de învăţătură, în care vede o problemă de care nu se poate achita;
· scrie doar când este sub observaţia învăţătorului, în rest motivează că nu-i scrie stiloul sau că nu are stilou şi nu scrie cu pix;
· ritm lent de lucru şi dezorganizat;
· cunoaşte cele patru operaţii aritmetice dar greşeşte mereu din lipsa puterii de concentrare;
-Q.I. - (testele au fost aplicate de psihologul şcolar, căruia i-am solicitat sprijinul).
2. Atitudinea elevului faţă de colegi şi învăţător
· din clasa pregătitoare manifestă violenţă verbală şi agresivitate faţă de colegi;
· vrea mereu să fie în centrul atenţiei, crezând că i se poate permite orice şi i se cuvine totul; de aceea, integrarea în colectivul de elevi şi activitatea şcolară se realizează greu;
· intră des în conflict cu ceilalţi colegi dar niciodată nu-şi recunoaşte partea lui de vină; mereu este
„altcineva” vinovatul;
· sfidează cuvântul cadrului didactic, nu ia în considerare sfaturile date, uită foarte repede angajamentele, promisiunile făcute în urma discuţiilor individuale.
3. Contextul în care a fost depistat cazul
· am observat, la început, că doar unii colegi îl resping, mai întâi în timpul pauzelor, apoi la orele de educaţie fizică, abilităţi practice; treptat, a crescut numărul celor care refuzau să stea în preajma lui sau să-l coopteze în echipă, datorită agresivităţii în comportament, atitudinii sfidătoare, de multe ori jignitoare;
· am recurs la aplicarea unui test sociometric şi a unor conversaţii dirijate care mi-au confirmat bănuielile iniţiale,apoi,am efectuat analiza comportamentului elevului pe o anumită perioadă de timp, descoperind şi alte aspecte ale acestui caz care m-au ajutat în încercarea de a-l ajuta pe elev, de a-l integra din nou în colectiv .
III. MĂSURI
1. Activităţi imediate :
a) Intervenţia învăţătorului :
· l-am aşezat în prima bancă, cu un coleg liniştit şi conştiincios;
· l-am încurajat cu multă dragoste şi afecţiune, îl apreciez şi-l numesc „prietenul meu”, atunci când este atent, se concentrează şi lucrează liniştit alături de ceilalţi colegi;
· am negociat unele limite şi reguli de comportament,arătând, în principal, recompensele dar şi pedepsele
· îl recompensez când obţine rezultate bune şi îl ignor când are un comportament nedorit şi simt că regretă;
· îl solicit mereu la lecţii pentru a-i menţine trează atenţia;
· îl antrenez în diverse activităţi ( sportive, artistice, de lucru manual) ;
· am folosit învăţarea în cooperare, în perechi, în grupuri mici;
· caut să promovez sistemul competiţional cu el însuşi şi cu colegii;
· am realizat activităţi individuale, activităţi de recuperare a cunoştinţelor cu elevul şi alţi elevi aflaţi în situaţii asemănătoare ( după orele de program );
· aplic tehnica basmului cu efecte terapeutice ;
b) Activităţi asupra clasei :
Am creat un ambietal plăcut, ordonat, atractiv. Am sprijinit spiritul de cooperare între elevi, scoţând în evidenţă importanţa relaţiilor de prietenie şi camaraderie în viaţa fiecăruia . Am discutat cu elevii şi i-am sensibilizat, explicându-le problemele colegului lor. Le-am explicat că nu toţi pot fi prietenii lui ME dar toţi pot fi prietenoşi cu el, cerându-le includerea colegului în jocurile lor . I-am cerut lui ME să vina la şcoală cu uniformă, să respecte regulile , Am abordat rezolvarea conflictelor pe un ton paşnic, binevoitor, tolerant.
Copiii au înţeles situaţia colegului lor şi l-au acceptat, văzându-l că se străduieşte să-şi schimbe comportamentul şi deprinderile neadecvate vieţii de şcolar. Au încercat să-i fie aproape când avea nevoie de ajutor. Prin purtarea lor l-au influenţat pozitiv în formarea caracterului.
c) Acţiuni asupra familiei :
Am ţinut legătura cu mama elevului prin intălniri şi prin corespondenţă. În timpul vizitelor am creat o relaţie de încredere reciprocă, manifestând înţelegere faţă de necazurile pe care le- a avut în viaţă, situaţia actuală a familiei, problemele care o frământă şi am reuşit să o conving despre importanţa educării unui copil prin eforturile conjugate ale şcolii şi ale familiei, despre importanţa efectuării studiilor de către copil la timp, fără sincope, într-un cadru familial plăcut. I-am sugerat ideea  că , peste câţiva ani , va putea fi mândră de copilul ei că are un serviciu bun, o situaţie materială bună  şi poate chiar şi ea va simţi aceste beneficii. Am stabilit şi un „plan de acţiuni” care să ducă la schimbarea în bine a situaţiei la învăţătură şi disciplină a copilului. 
La scurt timp după aceste întrevederi, s-au observat schimbări în aspectul vestimentar al elevului: este mai ordonat, îşi efectuează temele cu mai multa grijă, are curajul să mintă că a uitat să …., a uitat acasă …., nu a ştiut…. Şi chiar atitudinea faţă de colegi este mai calmă, mai apropiată, nu mai este la fel de încruntat, îi place să răspundă la lecţii, este foarte bucuros când îl laud sau obţine vreun calificativ foarte bun.
Tatăl copilului a manifestat aceeaşi atitudine de respingere şi de aroganţă, însă cu el nu am avut posibilitatea să mă întâlnesc.
Rezultate obţinute :
· o mai bună relaţie cu colegii;
· ameliorarea situaţiei la învăţătură;
· diminuarea gradului de indisciplină.
2. Activităţi de perspectivă :
a) îmbunătăţirea stimei de sine;
b) diminuarea sentimentelor de neîncredere , vinovăţie şi autoblamare;
c) reducerea sentimentului de anxietate;
d) scăderea agresiunii şi a impulsivităţii;
e) consilierea părinţilor.
Rezultate obţinute :
Elevul a evoluat pe linia socializării, participă la activităţile extraşcolare, s-a integrat mai bine în colectiv, a căpătat încredere în sine , răspunde la cerinţele şcolare, a înregistrat progrese la învăţătură, este mai ordonat.
IV. PROPUNERI
Având în vedere rezultatele pozitive obţinute la sfârşitul programului de intervenţie personalizat, am sentimentul că elevul se poate integra complet în colectivul clasei , în tot ceea ce presupune activitatea şcolară dar şi în afara şcolii. Pentru menţinerea şi continuarea procesului de integrare completă în colectivul clasei , consider că mai sunt necesare parcurgerea următoarelor acţiuni:
· asistenţă psihologică de specialitate;
· convorbiri individuale cu părinţii;
· acţiuni întreprinse de personalul didactic.

